Íslenska kokkalandsliðið býður félögum Landsbjargar til veislu 9. janúar , 2020 Kokkalandsliðið sem keppa mun á Ólympíuleikunum í febrúar . Frá vinstri Snorri Victor Gylfason , Sigurjón Bragi Geirsson , þjálfari , Kristinn Gísli Jónsson , Snædís Xyza Jónsdóttir Ocampo , Ísak Aron Jóhannsson , Jakob Zarioh Baldvinsson , Sindri Guðbrandur Sigurðsson . Ólympíuleikarnir í matreiðslu fara fram í Stuttgart í Þýskalandi 14. – 19. febrúar . Þar mætast færustu kokkar heimsins Í 32 landsliðum alls staðar að úr heiminum og þannig ljóst að það er ekki sjálfgefið að eiga lið í keppninni . Íslenska kokkalandsliðið fylgir eftir framúrskarandi árangri liðsins , en á tveimur síðustu heimsmeistaramótum hefur liðið komið heim með gullið . Í tilkynningu frá kokkalandsliðinu kemur fram að það er núna að leggja lokahönd á matseðla og ferla fyrir keppnina og æfir nú vikulega fyrir hana . Um helgina er staddur hér á landi einn eftirsóttasti dómari heims Gert Klotzke sem hefur áratuga reynslu af dómgæslu og þjálfun fyrir stórmót . Landsliðið æfir undir hans handleiðslu og liður í því á morgun er að afgreiða hátt í 110 veisludiska með þriggja rétta máltíð . Landsbjörg kölluð út í smakk Íslenska kokkalandsliðið ákvað að slá tvær flugur í einu höggi og bjóða félögum í Björgunarsveitum Landsbjargar að vera gestir á æfingunni á morgun . Þannig æfir landsliðið sig fyrir Ólympíuleikanna og þakkar félögum í Landsbjörg fyrir hönd þjóðarinnar fyrir óeigingjarnt starf þeirra , en sérstaklega hefur mætt á sveitum Landsbjargar síðustu vikur og misseri og jafnvel eru einhverjir meðlimir í útkalli þegar þetta er skrifað . Á æfinguna koma því 70 gestir frá Landsbjörgu og aðrir gestir eru meðlimir í klúbbi matreiðslumeistara sem starfað hafa sem dómarar eða tekið þátt í landsliðsverkefnum . Landsliðið er leiðandi í þróun íslensks eldhúss og matarhefðar Forseti Klúbbs matreiðslumanna er Björn Bragi Bragason en klúbburinn á og rekur Kokkalandsliðið . „ Liðið keppir stolt fyrir hönd íslensku þjóðarinnar í alþjóðlegum stórkeppnum og þróar um leið íslenskt eldhús og matarhefðina . Við byggjum á gömlum merg hvað varðar hráefnin okkar en um leið fögnum við og tileinkum okkur aðferðir , stefnur og strauma sem berast utan úr heimi . Kokkalandsliðið er samsett af hópi kvenna og karla , nútíma Íslendingum sem eiga uppruna sinn víða í veröldinni . “ Íslenskt hráefni í hávegum haft Kokkalandsliðið vinnur með alíslenskar áherslur í gegnum keppnina og lögð er mikil áhersla á sérvalið sígilt íslenskt hráefni þar sem íslenskur þorskur , íslenskt lamb og Ísey skyr verða í aðalhlutverkum .